Lytteøvelse

Utstyr: ark, blyant, skriveplate, to stoler, ikonbildene (vedlegg)

Elevene jobber to og to. Sitter med ryggen mot hverandre på stolene. Den ene (A) har tegneutstyr (ark/blyant og skriveplate).

Den andre (B) har ikonbildene.

Eleven med ikonbildene (B) gir tegneinstrukser til den andre eleven (A). B skal ikke si hva ikonet er, men bare gi tegneinstruksjoner av typen: «Tegn en trekant med spissen ned».

Det er ikke lov å se på tegningen før den er ferdig.

Samtale etter at øvelsen er ferdig:

- Hvorfor tror dere vi gjorde denne aktiviteten?

- På hvilken måte kan aktiviteten overføres til det virkelige liv?

- Har dere opplevd at andre ikke har forstått hva dere sier?

- Hva kan det komme av?

Oppsummering - forslag/inspirasjon til lærer:

Det å snakke med hverandre er en risikosport. Noen ganger opplever vi at konflikter oppstår på grunn av feiltolkning av noe som blir sagt. Dette er ofte unødvendige konflikter. Vi bør derfor trene oss på å snakke klart slik at andre forstår.

Det kan være vanskelig å snakke slik at andre forstår. Det kan være mange grunner til at budskapet vårt ikke kommer frem, for eksempel språkbarrierer, kulturforskjeller og aldersforskjeller kan gjøre det vanskelig å kommunisere. Kanskje bør vi være mer ydmyke i vår kommunikasjon og legge inn rom for misforståelser? I stedet for å bli sinte for at den andre ikke har forstått, kan vi heller tenke etter om vi uttrykte oss klart nok, og spørre hvordan den andre oppfattet det du sa.

Den andre siden av kommunikasjon er det å lytte. Å lytte innebærer at vi er åpne og forsøker å motta den andres budskap med nysgjerrighet og åpenhet. Man bør også trene seg på å spørre om man har forstått det riktig.









